苦熱
作者：李流謙
朝代：宋

paragraphs: 祝融職司南，憑寵不遺力。
呀呀三足禽，敗羽懸枯腊。
釜鬵糜碎鱗，無地此身著。
楚炬方烘秦，湯征未自亳。
夢想千丈冰，快踏赤兩脚。
少憩修竹林，泉水鳴㶁㶁。
岸巾對颯爽，汙垢亦小濯。
蒯通據鼎耳，反唇乃幸脫。
叩頭祝西風，駕言馬可秣。
危喘已强支，旦夕恐不續。
俗情傲寒灰，赴熱犬爭骨。
灼肌豈暇顧，甘作蛾殞燭。
君看孟嘗客，乃笑翟公雀。
呼兒進胡床，佳月可人白。
一醉無渭涇，舉盞新酒滑。